“ม33เรารักกัน” กลุ่มไม่มีสมาร์ทโฟน แต่ลงทะเบียนผ่านเว็บ ติดต่อประกันสังคมด่วน! 8-11 มี.ค.
ผู้ประกันตน กลุ่มไม่มีสมาร์ทโฟน แต่ฝากบุคคลอื่นลงทะเบียน "ม33เรารักกัน" ผ่านเว็บ รีบติดต่อประกันสังคมด่วน! 8-11 มี.ค.นี้
ผู้ประกันตน กลุ่มไม่มีสมาร์ทโฟน แต่ฝากบุคคลอื่นลงทะเบียน "ม33เรารักกัน" ผ่านเว็บ รีบติดต่อประกันสังคมด่วน! 8-11 มี.ค.นี้
8 มี.ค. 2564

นายทศพล กฤตวงศ์วิมาน เลขาธิการสำนักงานประกันสังคม กระทรวงแรงงาน เปิดเผยถึงการดูแลผู้ประกันตนมาตรา 33 ในระบบประกันสังคม ในโครงการ “ม33เรารักกัน” รับเงินเยียวยาจากรัฐบาล 4,000 บาท ผ่านแอปพลิเคชัน “เป๋าตัง” ใยส่วนของผู้ประกันตนที่ไม่มีสมาร์ทโฟน
โดยนายทศพล ระบุว่า สำหรับผู้ประกันตนกลุ่มที่ไม่มีสมาร์ทโฟน ทำให้ไม่สามารถลงทะเบียนได้ หรืออีกกรณีหนึ่ง คือให้ญาติพี่น้อง เพื่อนๆ ที่มีเครื่องสมาร์ทโฟน ลงทะเบียนให้ โดยผู้ประกันตนกลุ่มดังกล่าว จะไม่สามารถยืนยันตัวตนผ่านแอปพลิเคชัน “เป๋าตัง” ได้ เพราะเป็นสิทธิเฉพาะรายบุคคลนั้น ในเรื่องนี้ นายสุชาติ ชมกลิ่น รัฐมนตรีว่าการกระทรวงแรงงาน ได้เร่งกำชับให้สำนักงานประกันสังคมมีมาตรการแนวทางการให้ความช่วยเหลืออย่างเต็มที่
ทั้งนี้ ได้สั่งการด่วน ให้สำนักงานประกันสังคมทั่วประเทศ เปิดศูนย์ประสานงานทบทวนสิทธิ ม33เรารักกัน เพื่ออำนวย ความสะดวกให้ผู้ประกันตน กลุ่มที่ไม่มีสมาร์ทโฟน แต่ได้ทำการลงทะเบียนไปแล้วในรอบแรก (วันที่ 21 กุมภาพันธ์ – 7 มีนาคม 2564) ขอให้รีบมาติดต่อที่สำนักงานประกันสังคมกรุงเทพมหานครพื้นที่/จังหวัด/สาขา ทุกแห่งทั่วประเทศ ที่ท่านสะดวก เพื่อขอรับสิทธิในวันที่ 8 – 11 มีนาคม 2564 นี้เท่านั้น
สำหรับกลุ่มที่ไม่มีสมาร์ทโฟน และยังไม่เคยลงทะเบียนเลย ขอให้เข้ามาติดต่อเพื่อลงทะเบียน ที่สำนักงานประกันสังคมกรุงเทพมหานครพื้นที่/จังหวัด/สาขา ทุกแห่งทั่วประเทศ ที่ท่านสะดวก ในวันที่ 15 – 28 มีนาคม 2564 นี้
“ขอให้ผู้ประกันตนนำบัตรประจำตัวประชาชน แบบสมาร์ทการ์ด มาเพื่อลงทะเบียนขอรับสิทธิด้วย โดยสำนักงานประกันสังคมได้จัดเจ้าหน้าที่อำนวยความสะดวก พร้อมให้คำแนะนำปรึกษารับเรื่องการลงทะเบียน ตั้งแต่เวลา 08.30 – 18.30 น. ทุกวันไม่เว้นวันหยุดราชการ” เลขาธิการ สนง.ประกันสังคม ระบุ
